Svend Auken (S), 2004-11-11:
Nu får vi oprettet et uafhængigt statsligt selskab for hele det overordnede energinet på både elektricitets- og gasområdet.
Der vil stadig væk bero henholdsvis søledninger og lagre i DONG, men der har vi en aftale, der løber de næste 15 år, som sikrer en statslig majoritet i aktieselskabet.
Skulle det på et tidspunkt ophøre, har staten pligt til at købe så vel ledninger, søledninger som lagre tilbage fra DONG, og i så fald vil de blive overflyttet til Energinet Danmark, det nye selskab, som vi opretter, når vi gennemfører det her forslag.
Jeg betragter det som en stor sejr, at det går igennem i dag, og at det går igennem i så stor enighed.
Havde man dog blot gjort noget tilsvarende på teleområdet i sin tid, da man solgte de statslige teleselskaber.
Midt i denne glæde er jeg selvfølgelig en anelse utilfreds med, at der er gået så lang tid, siden vi indgik aftalen, som ligger til grund for forslaget.
Den indgik vi den 29. marts i år, og nu har vi altså den 11. november, og man kan roligt sige, at ministeren skynder sig med betydelig langsommelighed, når det drejer sig om behandlingen af det her.
Vi har, da vi fastlagde tidsfristerne i går i Energiudvalget, sagt, og det er jeg glad for, at vi vil sørge for, at alle kommer til orde og alle spørgsmål bliver vendt.
Vi vil ikke ofre, om jeg så må sige, grundigheden i udvalgsarbejdet på grund af det nu skabte tidspres.
Men vi er godt tilfreds med forslaget.
Jeg har nogle enkelte kommentarer at gøre til forslaget.
For det første ser Socialdemokratiet det som en reel beslutning, at hovedsædet er blevet placeret i Trekantsområdet.
Vi ser det selvfølgelig som en naturlig opgave, at bestyrelsen kommer til at udforme den fremtidige dimensionering af virksomheden og placeringen af forskellige afdelinger i virksomheden.
Men det er et reelt hovedsæde og ikke en gentagelse af det, vi har oplevet ved oprettelsen af Tele Danmark, hvor man sagde, at der skulle være hovedsæde i Jylland, men i realiteten foregik hele direktions- og bestyrelsesarbejdet i København.
Det vil vi klart betragte som aftalebrud, hvis noget tilsvarende skete, og jeg er sikker på, at ministeren har den samme holdning.
Vi ser også det nu foreslåede idéforum som et reelt sted, hvor bestyrelsen får mulighed for at diskutere spørgsmål om Energinet Danmark med en meget bred kreds inden for energiverdenen, men også med grønne organisationer og brugere.
Så har jeg behov for at kunne understrege, at vi lægger meget vægt på, at det nye selskab bliver uafhængigt af ministeren.
Vi lægger meget vægt på, at der sker en udbygning af transmissionsnettet i Danmark af hensyn til konkurrencen, men også af hensyn til indpasning af de store mængder af vedvarende energi, der kommer i fremtiden.
Der er to spørgsmål, der er rejst i forbindelse med høringssvarene.
Det ene er antallet af medarbejderrepræsentanter.
Lad os endelig diskutere det med fornuft i forligskredsen.
Der kan argumenteres for fire og ikke tre medarbejderrepræsentanter.
Endelig er der den lidt hårdt formulerede henvendelse, vi har fået fra rigsrevi sor.
Vi har i enighed i går i Energiudvalget aftalt, at nu vil vi spørge ministeren om hans kommentarer til rigsrevisors henvendelse.
Så får vi rigsrevisors svar til ministerens kommentar, og så har vi forhåbentlig et så oplyst grundlag, at vi kan træffe den rigtige afgørelse til sidst.
Men det er en stor dag.
Det er en glædelig dag for dansk energipolitik, at vi kan diskutere det her forslag om oprettelse af et statsligt selskab, som har kontrollen og ejerskabet med alle overordnede transmissionsnet på energiområdet i Danmark.
Det er en meget klog og meget fremsynet beslutning, vi hermed træffer.